
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 6T/3/2025 8725010037 14. 10. 2025 JUDr. Pavol Roth ECLI:SK:OSPP:2025:8725010037.2
Uznesenie Okresný súd Poprad, samosudca JUDr. Pavol Roth, v trestnej veci obvinenej právnickej osoby TAAK Odškodňovacej spoločnosti s. r. o., IČO: 47 027 380, trestne stíhanej pre prečin sprenevery podľa § 213 ods. 1, ods. 2 písm. c) Trestného zákona, s poukazom na § 1 ods. 2, § 3, § 4 ods. 1 písm. a) zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov takto rozhodol: Podľa § 241 ods. 1 písm. c) Trestného poriadku s použitím § 215 ods. 1 písm. d) Trestného poriadku a § 9 ods. 1 písm. d) Trestného poriadku per analogiam trestné stíhanie právnickej osoby – TAAK Odškodňovacia spoločnosť s. r. o., naposledy so sídlom Hviezdoslavova 3779/28 Poprad, IČO: 47 027 380 pre skutok, ktorý sa mal stať tak, že obvinená spoločnosť TAAK Odškodňovacia spoločnosť s. r. o., so sídlom Poprad, Hviezdoslavova 3779/28, IČO: 47 027 380, konajúca prostredníctvom konateľa obvineného A. B., ktorý fakticky konal za túto spoločnosť, v rozpore s Príkaznou zmluvou uzavretou písomne dňa 19.10.2019 v Humennom, medzi spoločnosťou TAAK Odškodňovacia spoločnosť s. r. o., so sídlom Poprad, Hviezdoslavova 3779/28, IČO: 47 027 380 ako príkazníkom a C. D. ako príkazcom, v zmysle ktorej zastupovala a chránila záujmy poškodenej (príkazcu), si neoprávnene prisvojila v čase najskôr odo dňa 11.6.2020 finančné prostriedky vo výške 3.145,- EUR, čo predstavuje sumu po odpočítaní 31% v zmysle príkaznej zmluvy z celkovo vyplatenej sumy poisťovňou Kooperativa a. s. vo výške 4.559,- EUR, ktorá bola pripísaná na podnikateľský účet TAAK Odškodňovacej spoločnosti s. r. o. vedený v D. D. E., IBAN: D. XXXX XXXX XXXX XXXX XXXX dňa 11.06.2020 ako plnenie z poistnej udalosti č. 9529796644 v prospech poškodenej C. D. a to tak, že uvedené finančné prostriedky nevyplatila v zmysle Príkaznej zmluvy príkazcovi C. D., ale vykonávala s nimi iné transakcie a nakladala s nimi ako s vlastnými, čím spôsobila poškodenej C. D. škodu vo výške 3.145,- EUR, čím mal spáchať prečin sprenevery podľa § 213 ods. 1, ods. 2 písm. c) Trestného zákona s poukazom na § 1 ods. 2, § 3, § 4 ods. 1 písm. a) zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov z a s t a v u j e, pretože ďalšie trestné stíhanie obvinenej právnickej osoby je neprípustné , lebo obvinená právnická osoba zanikla dňa 25.1.2025 ex offo výmazom z obchodného registra bez právneho nástupcu. odôvodnenie: Prokurátor Okresnej prokuratúry Poprad dňa 15.1.2025 podal na tunajšom súde obžalobu sp. zn. 1Pv 231/21 na obvineného A. B. a obvinenú právnickú osobu TAAK Odškodňovaciu spoločnosť s. r. o. pre prečin sprenevery podľa § 213 ods. 1, ods. 2 písm. c) Trestného zákona, a to na tom skutkovom základe, ako je to uvedené vo výroku tohto uznesenia. Po preskúmaní spisového materiálu súd z výpisu z obchodného registra Okresného súdu Prešov zistil, že v oddieli Sro, pod vložkou číslo 27 555IP je evidovaný záznam spojený s výmazom z obchodného
registra obvinenej právnickej osoby, na ktorú bola podaná obžaloba a to od 25.1.2025, pričom ide o ex offo výmaz, ktorý nie je spojený s právnym nástupníctvom. Vzhľadom na vyššie uvedené je toto potrebné konštatovať, že výmazom z obchodného registra bez právneho nástupcu obvinená právnická osoba stratila spôsobilosť byť trestne spôsobilým subjektom pre posúdenie trestnej zodpovednosti a preto súd v súlade s citovanými ustanoveniami procesného predpisu, trestné stíhanie obvinenej právnickej osoby zastavil, lebo ďalšie jej trestné stíhanie je neprípustné. Poučenie: Proti tomuto uzneseniu môže prokurátor a obvinený podať sťažnosť do troch pracovných dní od jeho oznámenia prostredníctvom tunajšieho súdu na Krajský súd v Prešove.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2025:8725010037.2 (dáta aktuálne k 9. 11. 2026). Záväzné je znenie zverejnené súdom.




